বাংলাদেশের আম্রপালির স্বাদে মোহিত স্পেন
আম কূটনীতি’র অংশ হিসেবে স্পেনসহ ৩ দেশের রাষ্ট্রপ্রধান, সরকারপ্রধান ও গুরুত্বপূর্ণ ব্যক্তিদের সুস্বাদু আম্রপালি আম উপহার হিসেবে পাঠিয়েছে বাংলাদেশ সরকার। অন্য দুই দেশ হলো দক্ষিণ-পশ্চিম ইউরোপের ক্ষুদ্র রাষ্ট্র অ্যান্ডোরা ও মধ্য আফ্রিকার দেশ ইক্যুয়েটরিয়াল গিনি, যা আগে স্প্যানিশ উপনিবেশ ছিল।

মঙ্গলবার ও বুধবার (১৮-১৯ জুলাই) বাংলাদেশ দূতাবাস থেকে স্পেনের রাজা ষষ্ঠ ফেলিপে, প্রধানমন্ত্রী পেড্রো সানচেজ, ২ উপপ্রধানমন্ত্রী, পররাষ্ট্রসহ গুরুত্বপূর্ণ মন্ত্রী, জনপ্রতিনিধি ও প্রভাবশালী রাজনৈতিক নেতা, উচ্চপদস্থ সরকারি কর্মকর্তাদের কাছে আম পৌঁছে দেওয়া হয়। পাশাপাশি বাংলাদেশের রাষ্ট্রদূতের দায়িত্বাধীন দেশ অ্যান্ডোরা ও ইক্যুয়েটরিয়াল গিনির রাষ্ট্রপ্রধান, পররাষ্ট্র মন্ত্রী ও শীর্ষ কর্মকর্তাদের কাছে বাংলাদেশের সুস্বাদু আম্রপালি আম উপহার পাঠানো হয়।

এ বিষয়ে রাষ্ট্রদূত মোহাম্মদ সারওয়ার মাহমুদ, এনডিসি এক বিবৃতিতে বলেন, স্পেন, এন্ডোরা ও ইক্যুয়েটরিয়াল গিনিতে আমাদের সম্মানিত বন্ধুদেরকে বাংলাদেশের বিখ্যাত আম উপহার দিতে পেরে আমরা আনন্দিত। আমাদের বিশ্বাস, এই স্মারক উপহার দ্বিপাক্ষিক সম্পর্ক সংহতকরণে অনুঘটকের ভূমিকা পালনের পাশাপাশি অর্থনৈতিক কূটনীতি ও জনকূটনীতির বৃহত্তর পরিসরে ‘বাংলাদেশ ব্র্যান্ডিং’ সহ বহির্বিশ্বে বাংলাদেশের সুস্বাদু ও পুষ্টিকর ফল বিপণন এবং অন্যান্য কৃষিপণ্যের বাজার সৃষ্টিতে সুদূরপ্রসারী অবদান রাখবে।

তিনি বলেন, সাম্প্রতিক সময়ে স্পেনের সাথে বাংলাদেশের বিদ্যমান সৌহার্দ্যপূর্ণ বহুমাত্রিক সম্পর্ক ক্রমেই বিস্তৃত হচ্ছে। এই প্রেক্ষাপটে, শুভেচ্ছা ও বন্ধুত্বের নিদর্শন হিসেবে দূতাবাসের আম বিতরণ উদ্যোগের উচ্ছ্বসিত প্রশংসা করেছেন উপহারগ্রহীতা স্পেনের বিশিষ্ট ব্যক্তিরা।



আম কূটনীতি’র অংশ হিসেবে স্পেনসহ ৩ দেশের রাষ্ট্রপ্রধান, সরকারপ্রধান ও গুরুত্বপূর্ণ ব্যক্তিদের সুস্বাদু আম্রপালি আম উপহার হিসেবে পাঠিয়েছে বাংলাদেশ সরকার। অন্য দুই দেশ হলো দক্ষিণ-পশ্চিম ইউরোপের ক্ষুদ্র রাষ্ট্র অ্যান্ডোরা ও মধ্য আফ্রিকার দেশ ইক্যুয়েটরিয়াল গিনি, যা আগে স্প্যানিশ উপনিবেশ ছিল।